### 13.    Beslutning om dispensation fra Lokalplan nr. 526 til øget bygningshøjde - Unibio A/S, [adresse], Kalundborg

**Åbent**

Sagsnr.: 326-2019-19910       J.nr.: 02.00.00           Dokumentnr.:
326-2020-54919

**Sagstype**

Beslutning.

**Resume og sagens baggrund**

Virksomheden Unibio A/S Ønsker at udvide deres industrielle
demonstrationsanlæg på [adresse], Kalundborg. Virksomheden har ansøgt Kalundborg
Kommune om dispensation fra bestemmelse i Lokalplan nr. 526 for erhverv og
bolig ved [adresse]Hareskovvej, til at opføre ny bebyggelse i en højde på op
til 30 m. Sagen lægger op til udvalgets beslutning, om der skal meddeles
dispensation.

**Indstillinger**

Chefen
for Plan, Byg og Miljø indstiller, at der kan gives dispensation fra Lokalplan
526,§ 6.11, til at opføre tilbygning i højde op til 30 meter, under
forudsætning af, at byggeriet tilpasses, så det opleves mindre markant, jf.
administrationens anbefaling.

**Behandling**

Teknik- og miljøudvalget.

**Sagsfremstilling**

Virksomheden Unibio A/S, som arbejder
med at fremstille protein ud fra naturgas, ønsker at opføre ny bygning til
deres demonstrationsanlæg med en højde på 30 m, i tilknytning til det
eksisterende anlæg.Højden er nødvendig for en optimal proces (se
oversigtskort, bilag 1).

Bestemmelsen i lokalplanens § 6.11 angiver:
 *”Ny bebyggelse må ikke opføres med en højde på mere end 10 m over* *fastlagt
niveauplan.*

*Kommunalbestyrelsen kan i særlige tilfælde tillade en
større højde for* *en del af bebyggelsen, såfremt hensyn til virksomhedens
indretning* *og drift nødvendiggør det og såfremt det kan ske uden at det
medfører* *ulemper for de omboende.*”

Unibio A/S bemærker, at det
udelukkende er højden, der har betydning for den fortsatte drift. Materialer,
farve, udformning og volumen på den nye bebyggelse er ikke endeligt bearbejdet
og fastlagt. Unibio A/S er derfor åben for dialog om den nye bebyggelse, så den
er til mindst mulig gene for de omkringliggende beboere. Se afsnit endvidere om
orientering af naboer.

*Om det ansøgte*

Virksomheden ønsker at opføre
nyt og højere anlæg til brug for den eksisterende fermenteringsreaktor. Den
eksisterende bygning er for lav i forhold til en optimal fermenteringsproces.

Unibios anlæg i Kalundborg er
et demonstrationsanlæg og ikke et industrianlæg, hvor der sker produktion.
Anlægget skal kunne efterligne et industrianlæg, for bedst muligt at kunne
optimere på det.

I denne reaktor omdannes
naturgas til protein, som i tilstødende hal bliver oprenset og tørret, så man
til sidst har et proteinpulver, der kan bruges til dyrefoder. Det der gør denne
teknologi god er, at den kan overføre gas til væske meget effektivt. Det er
blevet estimeret at en reaktor på ca. 25 meter i højden er det optimale for
processen.

*Orientering af naboer*

I henhold til planlovens kan dispensationer fra lokalplan
først meddeles, når der er forløbet to uger efter, at kommunen har givet
skriftlig orientering om det ansøgte til naboer til den omhandlende ejendom
m.fl. (jf. § 20, stk. 1).

Administrationen har orienteret i alt 153 naboer m.fl. om
det ansøgte, og der er modtaget otte svar, herunder to uden for det orienterede
område (se bilag 2a og 2b). De indkomne svar er behandlet i bilag 3.

Hovedparten af svarene gør
indsigelse mod at dispensere til bebyggelsens højde. Der udtrykkes bekymring
for en øget miljømæssig belastning ved udvidelsen af anlægget i form af støj,
lugt og trafikale gener. Flere svar antager, at den ønskede udvidelse betyder,
at det er svært at skelne mellem produktionsanlæg og demonstrationsanlæg.

Unibio A/S gør opmærksom på at
udvidelsen ikke vil påvirke de eksisterende miljømæssige forhold, da det er det
eksisterende anlæg der flyttes til en ny og højere bebyggelse.

I høringssvarene er der
ligeledes fokus på den visuelle påvirkning for de omkringliggende boliger og
adkomsten til Kalundborg fra syd. Administrationen bemærker, at området ligger
i tæt tilknytning til tung industri langs havnen, som ses fra fjerne afstande.
I det udsendte materiale blev bebyggelsen visualiseret som en 30 meter høj,
sort bebyggelse. Dette kan virke meget markant, og Unibio A/S pointerer derfor,
at man er fleksibel i forhold til at bearbejde den endelige udformning fsva.
materialer, farver, volumen, placering (jf. Bilag 3).

Unibio A/S har efterfølgende
bearbejdet visualiseringerne, så bebyggelsen kan vurderes ud fra forskellige udtryk
(jf. bilag 4). Bebyggelsen er illustreret med fokus på den nødvendige højde og
forskellige farver inspireret af den eksisterende bebyggelse, omkringliggende
bebyggelser og anden nærliggende industri af synlig karakter grundet højden og
volumenet. Der er ikke arbejdet med volumen, form eller andre detaljer.

*Anbefaling*

Administrationen vurderer, at
begrundelsen for det ansøgte giver afsæt for at dispensere fra lokalplanens §
6.11 til øget højde, og at det er muligt at bearbejde bebyggelsens udformning,
så den indpasses det industrielle bybillede, uden at være til væsentlig ulempe
for de omboende.

Administrationen anbefaler
derfor, at udvalget godkender, at der gives dispensation, under forudsætning
af, at projektet bearbejdes i overensstemmelse med ovenstående betragtninger.

På baggrund af de fremsendte
visualiseringer (bilag 4) anbefales det, at der arbejdes videre med de lyse
farvetoner, som også ses på den bagvedliggende industri. Ligeledes at arealet
for bebyggelsen reduceres til det konkrete behov, så volumen mindskes.

**Økonomiske konsekvenser**

Ingen.

**Teknik- og Miljøudvalgets møde
den 6. februar 2020:**

Josefine Koch (A) og Finn Clausen (Ø) stemte imod.

Troels Johansen (O) og Brian Christensen (V) begærede
sagen behandlet i Kommunalbestyrelsen.

**Administrationens bemærkninger den 14. februar 2020:**

Peder Knudsen med visualiseringspunkter, der blev
efterspurgt og vist på Teknik- og Miljøudvalgets møde er vedlagt som bilag 5.
Samtidig er bilag 4 tilrettet med nummerering af visualiseringerne.

**Økonomiudvalgets møde den 19.
februar 2020:**

Økonomiudvalget anbefaler, at kommunen vil være sindet at give
dispensation op til 30 meter. Det anbefales endvidere, at der udarbejdes et
konkret forslag inkl. afværgeforanstaltninger så som beplantning og farvevalg.
Forslag forelægges Teknik- og  Miljøudvalget inkl. målfaste visualiseringer til
endelig beslutning.

Katrine Christiansen (A), Josefine Koch (A) og Finn Clausen
(Ø) stemte imod.

**Bilag**

|  |  |
| --- | --- |
| Bilag 1 - Oversigtskort | 326-2020-29686 |
| Bilag 2a - Oversigtskort med angivelse af indkomne bemærkninger | 326-2020-21062 |
| Bilag 2b - Indkomne bemærkninger | 326-2020-23930 |
| Bilag 3 - Behandling af indkomne bemærkninger | 326-2020-9288 |
| Bilag 4 - Visualisering af ansøgt bebyggelse | 326-2020-43335 |
| Bilag 5 - Oversigtskort over visualiseringer | 326-2020-23917 |